שי ורפי, יקיריי שניכם,

באתר של מכללת "תוצאות" מצאתי את הדברים הבאים (לא נגעתי ולא תיקנתי משום בחינה למרות הדחף שבער בי):

כך נכתב:

**"איך להתגבר על פרידה?**

**פרידות הן דבר כואב, אין מה לעשות, אבל...יש הבדל בין לחיות עם הכאב לבין לשקוע בו.**

**יש הבדל בין ללמוד מהקשר ולדייק את מה שמחפשים לבין להישאר בטראומה מהפרידה ולפתח דפוס שיקשה עלינו להתמסר פעם נוספת בעתיד.**

**אז כדי להיפרד בצורה שהיא בריאה וטובה הכנו עבורכם את הטיפים הבאים."**

עד כאן מכללת "תוצאות". הרשיתי לעצמי לאמץ את השיטה ולנסות לגבש כמה טיפים עבורנו, שנשארים כאן, וחייבים למצוא דרך להתגבר על הטראומה, להתמסר למדריכים החדשים ולחזק את יחסינו עם אלה שאינם נוטשים את הספינה.

אז... איך נפחית את כאב הפרידה משי?

הטיפ הראשון נוגע לחוויה טרייה של פרידה משי כחניך בשנה שעברה והתמסרות מיידית אליו כמדריך. גילינו שפיו וליבו שווים גם בשנת ההדרכה, דבריו נכוחים והאמת היא נר לרגליו. ראינו שהנחישות, חדות המחשבה, והשאיפה להרחיב אופקים ולהתקדם בעולם האקדמי לא נטשו אותו למרות אתגרי ההדרכה. לפיכך, נתנחם כולנו בעובדה שגם אם נרצה לא נוכל לומר לו שלום אלא "להתראות", מפני שהוא נחוש להמשיך לדוקטורט.

הטיפ השני הוא בדמותו של השב"כניק, המסוקס - כפי שנכתב בישעיהו: "והיה במחשך מעשיהם ויאמרו מי רואנו ומי יודענו" - שפועל בגלוי לאור השמש העזה כמדריך מסור ואהוב על צוותו. כדבריו של עגנון: "הממשיך את הלב ומתוק מדבש ונופת צופים." אם כך, לטובתו, וכדי שלא יתקלקל לגמרי, אנחנו משיבים אותו לכור מחצבתו, גם אם לא לאותה הזירה.

ומעניין לעניין באותו עניין בטיפ השלישי. ניתן להתנחם בעובדה ששי חוזר לשירות כמפקד בית הספר לניהול בכיר, כשהוא מאומן ומיומן בהובלה של בכירים, בתהליכי חשיבה מחוץ לקופסה וגדוש ברעיונות לשיפור ולשינוי. רגע...רגע... לפני שתתקומם יקירי, בוודאי שלא רכשת את כל אלו רק במב"ל, אבל שמא פיתחת כאן ולו במעט את היכולות האלו?

ואם אין די בכל אלו כדי להקל על תהליך הפרידה משי. נוסיף ממילותיה של מרים רות בקלאסיקה הבלתי נשכחת, 'מעשה בחמישה בלונים': "אנא, שייקה אל תצטער, כבר הבאנו במקומך מדריך אחר..."

רפי, כיצד נמצא לנו נחמה בעת פרידה?

הטיפ הראשון הוא להציג לרפי חידת היגיון. אם לא יפתור אותה תוך דקה, סימן הוא שגם מבחינתו הגיע הזמן לחזור למשרד ולהתחדד. אם יפתור תוך דקה, אין לנו נחמה. אם כך, רפי, שבע אותיות לפניך: "קיבל מטבל במשחק שח." (דיפלומט)

הטיפ השני הוא לשלול את אמירתו המפורסמת של ביסמארק על פיה: "דיפלומטיה ללא צבא כמוה כמוזיקה ללא כלי נגינה." מפועלו של רפי בשנה האחרונה למדנו את האיפכא מסתברא. אמונו במשרד החוץ ומאבקו ההירואי לשכנע את בכירינו מהמערכות האחרות בכוחה של מדינאות ובחשיבותה בוודאי ששינו כאן דפוסי חשיבה ויש בכך נחמה בעת פרידה.

הטיפ השלישי, שיסייע לכולנו להפחית את כאב הפרידה, טמון ברצונו של רפי עצמו לפרוש כנף ולשוב אל העולם הגדול, שקטן עליו ועל סגולותיו האינטלקטואליות והאחרות. חליפות עבות ועניבות יפות ממתינות בארון, והאנגלית המשובחת לא יכולה להמשיך להתבזבז כאן בלבנט. וכדברי המשוררת, שכבר אחזנו בכנף שירה, נאמר לאוהד הפועל השרוף: "שלום, שלום בלון אדום..."

הרשו לי לסיים בפתגם סיני רלוונטי: "לא ניתן להרוות את צימאונו של גמל באמצעות כפית של מים." ואתם שניכם הרי צמאי חיים ודעת. מי ייתן ותזכו להרחיב את הידע ואת מעגלי העשייה שלכם בסגנון ובסטייל – איש איש על פי דרכו.

בהצלחה!

יוני מד"רנו, יקירנו,

בכל פעם שאדם מתגייס לטובת הכלל, ומשנה את תכניותיו שרקם, לו וליקירי ליבו, בשם השליחות ולמענה, אני נזכרת במילות שירה של חנה סנש: "קול קרא והלכתי. הלכתי כי קרא הקול."

בשולי שירותך הצבאי, כשהברושים בכביש הראשי של קיבוץ דוברת כבר התייצבו בדום מתוח למסדר הקבלה של מנהל הקהילה, נקראת אל המכללה לביטחון לאומי להיות בה המדריך הראשי. קול קרא והלכת. יונתן שב הביתה.

ת.ס אליוט כתב:

**אנחנו לא נפסיק לחקור ארצות**

**וסוף כל חקירתנו יהיה**

**כשנגיע למקום שיצאנו ממנו**

**ונכיר את המקום לראשונה**.

וכך היו פני הדברים גם במקרה שלך. אחרי שסיימת את שנת מב"ל שירתת ביחידה אחרת, נחשפת לרעיונות אחרים, והתנסית במקומות שונים, ומשחזרת אל המקום הזה שממנו יצאת, ונשאת בתרמילך את כל הידע שצברת, באת אליו כאילו פגשת בו לראשונה: נכון ללמוד מקודמיך, במבט מפוכח, בראש פתוח מבלי להיחסם בניסיון העבר שלך. ניחנת בקשב, בתבונה ובחום לב שהענקת לבכירים – כל מחזור על פי דרכו, כל משתתף על פי אופיו וצרכיו.

היה לי הכבוד והעונג להיות לצידך כשהיית תלמיד ואף כמדריך הראשי.

הרשה לי גם לסיים במילותיו של ט.ס אליוט:

**מה שאנו מכנים התחלה הוא עיתים סוף**

**ולהגיע לכלל סוף משמע להתחיל מהתחלה.**

בשם ההתחלות החדשות כולן.

בהוקרה ובאהבה גדולה.